

**Република Србија**

**МИНИСТАРСТВО КУЛТУРЕ**

**Београд, Влајковићева 3**

**Број: 642-01-15/2023-05**

**Датум: 3. април 2023. године**

На основу члана 23. став 2. и члана 56. Закона о државној управи („Службени гласник РС” бр. 79/05, 101/07, 95/10, 99/14, 30/18 и 47/18) и Закључка Владе 05 број: 642-490/2023 од 17. фебруара 2023. године, потпредседник Владе и министар културе доноси

**ОДЛУКУ**

1. УСВАЈА СЕ предлог датума и динамике расписивања јавних конкурса за финансирање и суфинансирање пројеката у кинематографији у 2023. години „Пролећни циклус“, у износу од 511.000.000,00 динара, утврђених Календаром објављивања јавних конкурса.
2. ОДОБРАВА СЕ расписивање јавних конкурса **5. априла 2023. године** у дневном листу који има територијалну покривеност над целом Републиком, у следећим конкурсним категоријама: Суфинасирање производње студентских завршних филмова; Суфинасирање дистрибуције домаћих дугометражних играних филмова у Републици Србији; Финансирање унапређења и развоја филмских сценарија; Суфинасирање производње домаћих дугометражних играних филмова и Суфинансирање производње мањинских копродукција.
3. ОДОБРАВА СЕ расписивање јавних конкурса **12. априла 2023. године** у дневном листу који има територијалну покривеност над целом Републиком, у следећим конкурсним категоријама: Суфинасирање развоја пројеката домаћих дугометражних играних и документарних филмова; Суфинасирање производње домаћих краткометражних играних филмова; Суфинасирање производње домаћих дугометражних документарних филмова; Суфинасирање производње домаћих краткометражних документарних филмова и Суфинасирање жанровски одређених домаћих дугометражних играних филмова са комерцијалним потенцијалом (комерцијални репертоарски филм).
4. ОДОБРАВА СЕ расписивање јавних конкурса **19. априла 2023. године** у дневном листу који има територијалну покривеност над целом Републиком, у следећим конкурсним категоријама: Суфинасирање производње домаћих дугометражних дебитантских играних филмова; Суфинасирање производње домаћих дугометражних филмова са националном темом; Суфинасирање производње домаћих краткометражних анимираних филмова; Суфинасирање производње домаћих експерименталних филмова и видео арта и Преддигитализација и дигитализација биоскопа.
5. Ова Одлука ступа на снагу даном доношења.

**Образложење**

Чланом 23. став 2. Закона о државној управи прописано је да министар представља министарство, доноси прописе и решења у управним и другим појединачним стварима и одлучује о другим питањима из делокруга министарства.

Чланом 56. Закона о државној управи прописано је да је надзорни орган државне управе дужан да непосредно изврши поверени посао ако би извршење посла могло да изазове штетне последице.

Тачком 1. Закључка Владе 05 Број: 642-490/2023 од 17. фебруара 2023. године Влада је сагласна да Министарство културе као орган који врши надзор над законитошћу рада Филмског центра Србије у обављању поверених послова, преузме извршење законом поверених послова из члана 18. став 6. Закона о кинематографији, најдуже 120 дана, почев од дана доношења овог закључка, у складу са законом.

Филмски центар Србије актом број: 01-224 од 22. фебруара 2023. године доставио је овом министарству предлог Календара објављивања јавних конкурса за финансирање и суфинансирање пројеката у кинематографији за 2023. годину.

Одлуком Министарства културе број: 642-02-9/2023-05 од 24. фебруара 2023. године усвојен је предлог Календара објављивања јавних конкурса за финансирање и суфинансирање пројеката у кинематографији за 2023. годину за „Пролећни циклус“ у износу од 511.000.000,00 динара.

Предметним актом одлучено је да ће датуми и динамика објављивања јавних конкурса бити накнадно утврђени по добијању сагласности Министарства финансија за расписивање јавних конкурса.

Актом Министарства финансија број: 401-00-7466/2022-03 од 27. марта 2023. године дата је сагласност за расписивање јавних конкурса у кинематографији за 2023. години у укупном износу од 511.000.000, 00 динара за „Пролећни циклус“.

Филмски центар Србије актом број: 01-415 од 30. марта 2023. године доставио је Министарству културе предлог датума и динамике расписивања јавних конкурса за финансирање и суфинансирање пројеката „Пролећни циклус“ у кинематографији за 2023. годину, по одређеним конкурсним категоријама, утврђених Календаром објављивања јавних конкурса.

На основу изложеног, донета је одлука као у диспозитиву.